Istorya 67: Sinarig hi Jehosapat kan Jehova
MAARAM ka ba kon hin-o ini nga kalalakin-an ngan kon ano an ira ginbubuhat? Tikadto hira ha girra, ngan nagkakanta an kalalakin-an ha unahan. Kondi bangin magpakiana ka: ‘Kay ano nga waray mga espada ngan bangkaw an mga paragkanta?’ Aton kitaon.
Hi Jehosapat an hadi han duha-ka-tribo nga ginhadian han Israel. Nabuhi hiya ha panahon ni Hadi Ahab ngan ni Jesebel han 10-ka-tribo nga ginhadian ha norte. Kondi maopay nga hadi hi Jehosapat, ngan maopay liwat nga hadi an iya tatay nga hi Asa. Salit ha damu nga katuigan, maopay an kahimtang han katawohan ha duha-ka-tribo nga ginhadian ha sur.
Kondi hito nga panahon, may-ada nahitatabo nga tungod hito nahadlok an katawohan. An mga mensahero nagsumat kan Jehosapat: ‘Damu nga kasundalohan tikang ha mga nasud han Moab, Amon, ngan Bukid Seir an tiabot ha pag-atake ha iyo.’ Nagkatirok an damu nga Israelita ha Jerusalem basi mangaro hin bulig kan Jehova. Kinadto hira ha templo, ngan didto nag-ampo hi Jehosapat: ‘O Jehova nga amon Dios, diri kami maaram han amon pagbubuhaton. Waray kami kapas kontra hinin damu nga kasundalohan. Nanginginyupo kami han imo bulig.’
Namati hi Jehova, ngan pinaagi han usa han Iya mga surugoon, nagsiring Hiya ha katawohan: ‘An pakig-away diri iyo, kondi kanan Dios. Diri kamo kinahanglan makig-away. Pagkita la kamo, ngan kitaa kon paonan-o kamo luluwason ni Jehova.’
Salit kinabuwasan, ginsidngan ni Jehosapat an katawohan: ‘Sarig kamo kan Jehova!’ Katapos, nagbutang hiya hin magkaranta ha unahan han mga sundalo, ngan samtang nagmamartsa, nagkakanta hira hin mga pagdayaw kan Jehova. Maaram ka ba kon ano an nahitabo han hirani na hira ha arawayan? Ginpahinabo ni Jehova nga mag-aragway mismo an kaaway nga kasundalohan. Ngan han nagkaabot an mga Israelita, patay na an ngatanan nga kaaway!
Diri ba maaramon hi Jehosapat ha pagsarig kan Jehova? Maaramon kita kon sumarig liwat kita ha Iya.
1 Hadi 22:41-53; 2 Kronikas 20:1-30.
Mga pakiana
- Hin-o hi Jehosapat, ngan kakan-o hiya nabuhi?
- Kay ano nga nahadlok an mga Israelita, ngan ano an ginbuhat han damu ha ira?
- Ano an baton ni Jehova ha pag-ampo ni Jehosapat?
- Ano an ginpahinabo ni Jehova antes han girra?
- Ano nga leksyon an aton hibabaroan tikang kan Jehosapat?
Dugang nga mga pakiana
- Basaha an 2 Kronikas 20:1-30.
Paonan-o ipinakita ni Jehosapat an kinahanglan buhaton han magtinumanon nga surugoon han Dios kon naatubang hin makuri nga kahimtang? (2 Kron. 20:12; Sal. 25:15; 62:1)
Tungod kay pirme nagamit hi Jehova hin ahensya ha pakigkomunikar ha iya katawohan, ano nga ahensya an iya ginagamit yana? (2 Kron. 20:14, 15; Mat. 24:45-47; Juan 15:15)
Kon umabot na an “pakig-away han daku nga adlaw han Dios nga Makagarahum,” paonan-o magigin pariho an aton kahimtang ha panahon ni Jehosapat? (2 Kron. 20:15, 17; 32:8; Pah. 16:14, 16)
Ha pagsubad ha mga Lebita, ano an naibubulig han mga payunir ngan misyonero ha bug-os kalibotan nga pagsangyaw yana? (2 Kron. 20:19, 21; Roma 10:13-15; 2 Tim. 4:2)
war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn